Dead Cells osoittaa elokuussa valmiin mahtinsa / Uutiset / www.pelaajalehti.com
Dead Cells osoittaa elokuussa valmiin mahtinsa
10.07.2018 // Kirjoittanut: Panu Saarenoja
Roguelitemetroidvaniahässäkkä Dead Cellsin virallinen julkaisupäivä on vihdoin varma. Peli siirtyy pc:llä pois early access -vaiheestaan 7. elokuuta ja ilmestyy siinä samalla myös konsoleille aina PlayStation 4:ää, Xbox Onea ja Switchia myöten.
Pelin jakelu tapahtuu ensisijaisesti digitaalisesti, mutta muutama fyysinen kopio saadaan kyllä myös rajatuissa määrin myyntiin. Myöhempänä ajankohtana Dead Cellsin ääniraita saadaan sekin vielä vinyylimuotoon.
Early access .-pelinä Dead Cells on ehtinyt olla saatavilla viime vuoden toukokuusta asti. Se onkin viimeisen reilun vuoden aikana kasvanut niin sisällöllisesti, toimivuudeltaan kuin ominaisuuksiltaan. Kehittäjä Motion Twin lupaa myös, että vielä julkaisun jälkeen se on aikeissa jatkaa peliin uuden sisällön luomista ja modityökalujen parantelua.
Puoli miljoonaa pc-pelaajaa jo vietellyt Dead Cells vahvistui konsoleille
Loppuvuosi on ilmaisen Moonlighter-lisäsisällön kanssa ilottelua
Kissaroolipeli Cat Quest saa aina vain söpömpää jatkoa – mukana nyt yhteistyötila ja koiria!
Poliisitapaus	Ke, 07/11/2018 - 08:26
En väitä, etteikö Dead Cells olisi todella hyvä peli, mutta silti sen saavuttama suosio ärsyttää. Miten ihmeessä kaikki ovat yhtäkkiä kiinnostuneita sivultapäin kuvatusta indiemetroidvaniasta, jotka suurin osa peruspelaajista kiertää mahdollisimman kaukaa? Vai ylistävätkö tätä vain peruspelaajat, jotka ovat ensimmäistä kertaa poistuneet mukavuusalueeltaan ja huomanneet pitävänsä muustakin kuin räiskinnästä? Cuphead oli ihan samanlainen kumma ilmiö.
zappah	Ke, 07/11/2018 - 14:48
Cuphead ainakin on selvä tapaus: oikeasti poikkeava piirrostyyli ja sen alta paljastuva, ilmeisen korkea ja samalla yllättävä vaikeustaso.
Tästä en osaa sanoa miksi on noussut suosituksi. Toisaalta itse kuulin vasta nyt tai ainakaan ei ole jäänyt muistiin jos olen aiemmin kuullut. Eli missä tämän suosio sitten näkyy? Ehkä tuo suosio onkin vain harha kun on sattunut sellaisille foorumeille, joilla tuota pelataan? Tai vaikka suosittu olisikin niin missä määrin?
En myöskään ole koskaan ajatellut että suurin osa pelaajista kiertäisivät tämän genren. Itsekin pidän genrestä mutta aika pienet seikat voivat jättää pelin pois ostoslistalta ja jää vain ne parhaat ostoslistalle. Tämä ei äkkiseltään näytä erikoiselta mutta usein nämä vaativatkin testin. Siitä puheenollen: ehkä se, että tästä on ollut jokin early access, vaikutti suosioon?
Kaze88	Ke, 07/11/2018 - 15:01
Kyseessähän taitaa olla ns. roguelite peli, eikä metroidvania tyylinen. Jokainen kenttä on random generoitu, kuoleminen tarkoittaa että menetät tyyliin kaiken (rahat, levut, kamat). Blueprinteillä voit kuitenkin saada ettet menetä kaikkea rahojasi ja että voit alussa haalia joitain tiettyjä aseita/skillejä tms. Onhan tämä ollut early accessissa jo pitkään ja kehittäjät ovat tehneet sen minkä lupasivat ja enemmänkin. graafinen tyyli ja pelattavuus on huippuluokkaa, ihmettelen jopa ettei tätä hypetetä enempää. Vaikka rogueliteistä niin pidäkkään, niin kyllä tuo hyvin maistui kun testasin. odotan julkaisua ennen kuin hommaan omani.
Poliisitapaus	Ke, 07/11/2018 - 15:30
Dead Cellsin suosio näkyy ainakin Steamin kauppasivulla: pelistä on kirjoitettu jo 15028 käyttäjäarvostelua, mikä on aivan tajuton määrä early access -pelille. Vertailun vuoksi:
Abyss Odyssey: julkaistu 07/2014, 1031 käyttäjäarvostelua
Outland: julkaistu 09/2014, 795 käyttäjäarvostelua
The Mummy Demastered: julkaistu 10/2017, 144 käyttäjäarvostelua
Nämä kolme on siis julkaistu myös konsoleille, ja kaikki ovat saaneet positiivisia arvosteluja kriitikoilta. Siten niiden jääminen vähälle huomiolle osoittaa mielestäni, etteivät metroidvaniat ole kovin suosittuja.